‘சில புகைப்படங்களைக் காட்டுகிறேன்’ என்று துவங்கியவர், என்று அனந்த சயனம் மேற்கொண்டிருந்த பொன்னலம்பத்தின் புகைப்படத்தைக் காட்டியவுடன் வீடே சிரிப்பில் அதிர்ந்தது. ‘வெங்காயம்’ அணுகுண்டாக மாறி பெரிய பிரச்னையாக மாறி வெடித்து, வீடே அதகளப்பட்டுக் கொண்டிருக்கும் போது ‘போய்யா வெங்காயம்’ என்பது போல் பொன்னம்பலம் படுத்துக் கொண்டிருந்த காட்சி மறக்க முடியாதது. ‘ஆழ்ந்த ஆலோசனையில் இருந்தேன்’ என்று சமாளித்தார் பொன்னம்பலம். ‘சரியான விஷயம் இது. எனக்கு கூட குழப்பம் வந்தா… போய் தூங்கிடுவேன். ஏதாவது தெளிவு கிடைக்கும்” என்றார் கமல். இது உண்மையாக இருக்கக்கூடும். விஸ்வரூபம் பட வெளியீடு பிரச்னை நடந்த சமயத்தில், ஒரு சிக்கலான தருணத்தில் ‘நான் போய் தூங்கிட்டு வர்றேன்’ என்று கிளம்பி விட்டாராம் கமல். எங்கோ வாசித்த நினைவிருக்கிறது.